Vrou kry ‘tweede’ hartaanval in wildtuinER24 het Vrydag ‘n vrou na die lughawe gehaas, nadat sy ‘n hartaanval in die Krugerwildtuin gehad het. (Foto: ER24) ŉ 36-jarige vrou is per lugambulans na ŉ hospitaal geneem nadat sy ŉ hartaanval gekry het terwyl sy in die Krugerwildtuin op vakansie was. Dit is die tweede hartaanval wat sy in twee maande gekry het. Die vrou het Vrydagoggend omstreeks 09:00 hulp ontbied toe sy borspyne ervaar. Sy het reeds die vorige aand borspyne begin kry en wildbewaarders by haar ruskamp het toe reeds aangebied om haar na ŉ 24-uur- mediese fasiliteit by Skukuza te neem. Paramedici van ER24 is Vrydagoggend vanaf Tzaneen in Limpopo ontbied. “Toe hulle op die toneel kom, het hulle onmiddellik ŉ privaat mediese helikopter ontbied om na Skukuza-lughawe te vlieg. Die vrou was in ŉ ernstige toestand en ons paramedici het haar op die toneel met gevorderde lewensreddende toerusting behandel, voor sy na die lughawe geneem is,” het Ross Campbell, woordvoerder van ER24, Saterdag in ŉ verklaring gesê. Die pasiënt is toe na ŉ private hospitaal in Centurion gevlieg vir spesialis kardiologiese behandeling. Dit is nie bekend wat haar toestand tans is nie.